Slaap - 'n ontdekkingstog deur droomland
— 'n ontdekkingstog deur droomland
Vir die digter is dit 'n wonder­soete ding, vir die oor-ambisieuse mens dalk 'n nood­saaklike hindernis. Wat dié rus ook al vir jou beteken, een ding is seker: sonder slaap sal jy verwelk—en uiteindelik selfs doodgaan. Hier is 'n aantal interessante dinge omtrent slaap wat jou belangstelling kan wakker maak...
Slaap — die mites en die waarheid
ONWAAR: Alle mense het elke 24 uur agt uur slaap nodig.
WAAR: Almal het slaap nodig. Maar daar is inderdaad 'n "regte" hoeveelheid slaap vir elke mens. Party mense kan met vyf uur slaap in 'n nag klaarkom, ander het tien uur nodig, terwyl daar selfs mense is wat al beweer het 'n uur en 'n half is vir hulle genoeg. Stel vas presies wat jou eie slaapbehoefte is. As jy verkwik voel wanneer jy in die oggend opstaan, het jy genoeg slaap gehad. Indien jy egter laat slaap en daarna suf, moeg en neerslagtig voel, was jy tien teen een heeltemal te lank in droomland.
ONWAAR: Slaaploosheid het altyd 'n sielkundige oorsaak.
WAAR: Slaaploosheid kan wel deur bekommernisse en ontwrigtings veroorsaak word, maar ook deur siektes en stimulante soos koffie, tee, kola en sjokolade. En natuurlik selfs deur die verkeerde matras!
ONWAAR: Vroue ly meer as slaaploosheid as mans.
WAAR: Een opname het getoon dat vroue in der waarheid beter slaap as mans, maar dat hulle meer as mans oor slaaploosheid kla!
Waarom droom jy? •• •• • • • • • • • •
DROME is 'n geestesaktiwiteit terwyl jy slaap. Jy droom om aan die slaap te bly—sodat jou liggaam kans kan kry om ná die dag se bedrywighede te herstel.
Kenners reken dat die volle omvang van drome nog nie begryp word nie. Maar wat hulle wel weet, is dat dit die onderbewuste se manier is om die reste van die dag te verwerk, daardie dinge waaroor jy nie gedink het nie omdat jy te bang daarvoor is of doodeenvoudig te besig was. Dit vestig jou aandag op dinge wat jy ignoreeer.
Selfs drome wat betekenisloos en verwarrend lyk, is verbloemde interpretasies van dinge of gebeurtenisse in jou ervaringswêreld.
Waaroor sielkundiges dit ook eens is, is dat alle mense droom, maar dit nie altyd onthou nie. Jy kan tot vyf verskillende drome in een nag hê en jou die volgende oggend geen enkele een daarvan herinner nie.
NAVORSING oor die elektriese impulse van die brein toon dat daar twee hoofsoorte slaap is. Jy verkeer om die beurt in die een stadium en dan in die ander. Die eerste stadium van slaap word deur 'n laer polsslag en stadiger breingolwe gekenmerk.
Omtrent negentig minute later gaan jy deur 'n stadium van vinnige oogbeweging (VOB), waartydens jou bloeddruk, polsslag en asemhaling onreëlmatig word. Jy begin draai en krul. Jou oë rol agter jou ooglede. Jy hou op snork. Jy droom. Die brein is net so aktief as wanneer jy wakker is.
VOB-slaap hou omtrent tien minute aan, waarna jy weer in nie-VOB-slaap wegsak.
Wat jou slaapposisies alles van jou verraai
HOE 'n mens slaap, kan verklap watter soort mens jy is, beweer sekere mense wat gedragspatrone bestudeer. Ander wetenskaplikes sê weer daar is geen wetenskaplike grond vir die aanname dat daar 'n besliste verband tussen slaapposisies en karakter bestaan nie. Of dit waar is of nie, die ontledings bly interessant. Kyk hieronder of jy jouself in een van die populêre beskrywings kan herken...
Vry op die sy
Só lyk die slaapposisie van ontspanne, goed aangepaste mense. Vredig en rustig verwissel hulle van sy tot sy, sonder om deur iets gejaag te word of hulle in hul eie kokonnetjie te onttrek.
Verkleef aan 'n kussing
Om 'n kussing te omhels terwyl jy taks in 'n fetuspossie lê en slaap, dui op 'n sterk begeerte om beskerm te word. Jy is trouens so verknog aan geborgenheid dat jy skaars die rykdom van die lewe buite jou eie kringetjie kan ervaar.
Sulke mense slaap soos dié wat onder "Vry op die sy" beskryf word, met die verskil dat die arms, elmboë, hande, bene, knieë en voete ewe netjies opmekaar lê. Jy streef waarskynlik na ewewigtigheid, ook in jou verhoudings met ander mense, en sal altyd presies wil doen wat ander van jou verwag.
Mense wat die knieë onder die maag intrek en op hul bene slaap, is bes moontlik die stryders en die vegters. Hulle kan nie wag om die slapery verby te kry en op te staan om die lewe weer met durf en daad te pak nie.
Plat op die rug
Sterk van gees en selfver­sekerd is die mens wat op sy of haar rug slaap. Die aarde kan om jou brand en die storms kan woed, maar jy is die onverstoorde heerser van jou eie wêreld.
Plat op die maag
Maagslapers neig in die daaglikse lewe na netheid, stiptlikheid en noukeurigheid. Hulle haat verrassings en die onverwagte, omdat dit inbreuk kan maak op hul gereglementeerde lewe.
Mense wat een of albei hul voete onder die matras inhaak terwyl hulle slaap, vrees die onbekende. Dié wat knaend hul voete langs die bed laat afhang, wil moontlik aan iets ontsnap. Mense wat hul enkels kruis, is beangs en kan hulself nie tot meer konstruktiewe dinge motiveer nie.
As jy jou jou snags van kop tot tone in jou komberse toewikkel, is jy kennelik 'n eenkant-mens wat nie maklik met ander mense meng nie. Dis asof jy jou van die wêreld wil onttrek en die uitdagings vrees wat die lewe bied.